b"\n_START_ARTICLE_\nJamie Cope\n_START_SECTION_\nZgodnja kariera\n_START_PARAGRAPH_\nZa Copom je bila leta 2001, ko se je pridru\xc5\xbeil profesionalcem v karavani, \xc5\xbee odli\xc4\x8dna mladinska kariera. Kljub temu sta bili zanj prvi dve sezoni zelo neuspe\xc5\xa1ni, zaradi \xc4\x8desar je izgubil mesto v karavani, a si ga nato z odli\xc4\x8dnimi igrami na seriji turnirjev Challenge Tour v sezoni 2004/05 priboril nazaj. V skupnem se\xc5\xa1tevku serije je osvojil prvo mesto in zmagal na dveh od \xc5\xa1tirih turnirjev v sezoni._NEWLINE_Na za\xc4\x8detku sezone 2005/06 se je uvrstil v osmino finala prvega jakostnega turnirja v vrsti, Grand Prixa. Kasneje v sezoni je dose\xc5\xbeek ponovil \xc5\xa1e na turnirjih Welsh Open in China Open. Na vseh treh turnirjih je v osmini finala izpadel z izidom 4-5. Kljub vsemu je v celotni sezoni uspel premagati \xc5\xa1tiri zelo renomirane tekmece: Joeja Perryja, Steva Davisa, Johna Parrotta in Alana McManusa.\n_START_SECTION_\n2006\xe2\x80\x93trenutno\n_START_PARAGRAPH_\n23. oktobra 2006 je Cope na turnirju Grand Prix, uvodnem turnirju v sezoni, napravil svoj prvi tekmovalni niz 147 to\xc4\x8dk v karieri. Z nizom proti Michaelu Holtu je postal \xc5\xa1ele tretji igralec (za Ronniejem O'Sullivanom in Johnom Higginsom) v zgodovini turnirja, ki mu je uspel niz 147 to\xc4\x8dk. Potem ko si je uspel zagotoviti napredovanje iz svoje skupine, je v osmini finala porazil Roberta Milkinsa (5-0) in si tako priigral prvi jakostni \xc4\x8detrtfinale v karieri. Zatem je v \xc4\x8detrtfinalu po izena\xc4\x8denem dvoboju, ki se je zavlekel v odlo\xc4\x8dilni deveti niz, izlo\xc4\x8dil Joeja Perryja (5-4). Nato je v polfinalu napravil \xc5\xa1e korak dlje, saj je premagal Marka Kinga s 6-3 in se tako uvrstil v finale, kjer ga je \xc4\x8dakal Avstralec Neil Robertson. Finalni dvoboj se za Copa ni za\xc4\x8del najbolje, saj se je precej lovil v svoji igri, kar je Robertson spretno izkori\xc5\xa1\xc4\x8dal in hitro povedel z 8-2. Cope je nato osvojil tri zaporedne frame in omilil kon\xc4\x8dni rezultat, ki ga je z dobljenim 14. framom postavil Robertson: 9-5._NEWLINE_31. marca 2007 se je Cope \xc5\xa1e drugi\xc4\x8d v sezoni, in tudi v karieri, prebil v finale katerega od turnirjev za jakostno lestvico. To mu je uspelo na turnirju China Open 2007, kjer ga je v finalu s 5-9 odpravil Graeme Dott. Predtem je Cope v polfinalu dokazal neverjetno mirne \xc5\xbeivce, saj je v dvoboju proti Barryju Hawkinsu odlo\xc4\x8dala zadnja \xc4\x8drna krogla, ki jo je Cope uspel zadeti in dvoboj dobil z izidom 6-5._NEWLINE_V sezoni 2007/08 se je Cope najprej prebil v \xc5\xa1estnajstino finala turnirja Shanghai Masters, na katerem ga je s 5-2 premagal John Higgins. Na turnirju Grand Prix 2007 si ni uspel zagotoviti mesta v kon\xc4\x8dnici, saj je brez dobljenega dvoboja turnir kon\xc4\x8dal na zadnjem, 6. mestu v svoji skupini. Na turnirju UK Championship je nato Cope prikazal bolj\xc5\xa1o igro kot na predhodnih turnirjih v sezoni in v \xc5\xa1estnajstini finala z 9-3 izlo\xc4\x8dil tedaj vodilnega igralca na svetu, Johna Higginsa. Z zmago nad Barryjem Hawkinsom v osmini finala (9-8) si je nato priboril mesto v \xc4\x8detrtfinalu, kjer pa se je pomeril s kasnej\xc5\xa1im zmagovalcem turnirja, Ronniejem O'Sullivanom, ki je bil bolj\xc5\xa1i z rezultatom 9-2. Leta 2008 je Cope debitiral na glavnem delu Svetovnega prvenstva in bil prisiljen v prvem krogu priznati premo\xc4\x8d Petru Ebdonu, ki je slavil z izidom 10-9._NEWLINE_Cope je dosegel na turnirju Shanghai Masters 2008 \xc5\xa1e svoj drugi tekmovalni niz 147 to\xc4\x8dk v karieri. Niz je napravil v dvoboju proti Marku Williamsu, ki pa se je vseeno veselil uvrstitve v \xc4\x8detrtfinale, saj je bil od Copa bolj\xc5\xa1i s 5-2. Copu je na Svetovnem prvenstvu 2009 kazalo odli\xc4\x8dno, saj se je prvi\xc4\x8d dotlej prebil v drugi krog (ugnal je Joeja Perryja z 10-6) in proti dotlej \xc5\xa1e dvakratnemu svetovnemu prvaku vodil z 12-10. Higgins pa se ni predal in je osvojil zadnje tri frame dvoboja za kon\xc4\x8dni izid 13-12 v svojo korist. Higgins je kasneje tudi osvojil prvenstvo, tretji\xc4\x8d v svoji karieri. Cope je sezono kon\xc4\x8dal na 18. mestu svetovne jakostne lestvice, kar je pomenilo, da ga je od mesta v elitni \xc5\xa1estnajsterici oddaljil prav ta izgubljeni dvoboj proti Higginsu."